عثمانی_سلطاناں_دی_تریخ
ینگ چری فوج اور گیلی پولی کی فتح
ایشیا ئے کو چک ایک ایسا میدان جنگ تھا جہاں مسلمان ہی مسلمان کے خلاف برسر پیکاررہے -ان مسلمانوں میں منگول ، چنگیزی، مغل اور ترکمان سب شامل تھے - ماضی میں بھی یہاں مسلمانوں بڑی تعداد ہمیشہ سے ہی آباد رہی ہے - ان خاندانوں میں ترک قبا ئل کو اکثر یت حاصل تھی - جس کی ایک اہم وجہ عباسی خلیفہ مستعصم با للہ کا وہ فیصلہ بھی تھا جس کے مطابق خلیفہ نے ترک قبائل کو ایشیائے کوچک میں آباد ہونے کی با قاعدہ اجازت دی تھی - خلیفہ مستعصم با للہ اول دن سے ہی ترکوں کی جنگی صلا حیتوں کا معترف تھا -اس آباد کاری سے خلیفہ کو ایک طرف ترکمانی قبیلوں کی طرف سے حملے اور یورش کا خطرہ ٹل رہا تھا تو دوسری جانب ترکوں کی صورت میں ایک اچھی فوج بھی مل رہی تھی جو جنگی صلاحیتوں کے ساتھ ساتھ میدان جنگ میں بہترین حکمت اور منظم انداز میں لڑنے کے حامل تھے - جبکہ ترک قبا ئل آئے دن کی چنگیزی اور مغل یلغاروں اور یورشوں سے پہلے ہی پریشان تھے - وہ اپنے پرانے علاقوں کو غیر محفوظ سمجھ رہے تھے - نسبتا مضبوط اور مسلمان سلطنت سے بہتر کوئی اور جگہ نہیں ہوسکتی تھی اور پھر جہاں ترک قوم پہلے سے آباد بھی تھی - ایسے حالات میں ایران ، خراسان اور عراق ترک خاندانوں نے بھی ہجرت کرکے ایشیائے کوچک کو اپنا مستقر بنا لیا - ایشیا ئے کوچک کا مشرقی علاقہ مسلمان اکثریت کا علاقہ تھا جن میں ترک قبا ئل اکثریت میں تھے - جبکہ شمالی اور مغربی حصوں پر عیسائیوں کو عددی برتری حاصل تھی - عیسائیوں کی جاگیرداریاں اور چھوٹی چھوٹی ریاستیں قائم تھیں - سلطان مراد خان اول سے پہلے جب غازی ارخا ن کی حکومت تھی اس وقت فتوحات کا سلسلہ یک دم تیز ہوگیا تھا - سلطان ارخان کے تخت نشین ہوتے ہی ایک سال کے اندر اندر ایشیا ئے کوچک مکمل طور پر عثمانی سلطنت کا حصہ بن چکا تھا - ایشیا ئے کوچک کے شمالی اور مغربی حصے سلطنت میں شامل کرلئے گئے تھے اور عیسائی جاگیردار اور سرداروں میں سے بیشتر گرفتار تھے یا مارے جا چکے تھے - عیسائی رعایا نے خراج دے کر وہاں رہنا منظور کرلیا تھا - سلطان ارخان کا بھائی علا الدین جو بطور وزیر اعظم سلطنت کے انتظامی امور دیکھ رہا تھا - اس کی زیرک نگاہوں نے دیکھ لیا تھا کہ اگر ان عیسائی ذمیوں کے لئے مناسب منصوبہ بندی نہیں کی گئی تو یہ جنگجو کسی بھی وقت سلطنت کے لئے فتنے اور فساد کا موجب ہو سکتے ہیں - چناچہ علا الدین نے سلطان ارخان کو تجویز پیش کی کہ مناسب ہوگا کہ ان عیسائی خاندانوں کے کمسن بچوں کو ابھی سے اپنی تربیت میں لے لیا جائے اور اسلامی تعلیمات کے ذریعے ان کو اپنے قریب کیا جائے - سلطان ارخان نے اس تجویز کو پسند کیا اور ان بچوں کو ان کے خاندانوں سے اجازت لے کر شاہی مدارس میں داخل کیا - جہاں ان کو معقول وظیفہ بھی ملتا جو ان کے خاندان کی ایک طرح سے مدد بھی تھی - یہ بچے پہلے مسلمان ہوتے جہاں ان کو اسلامی تعلیم اور قرآن کی تعلیم کے ساتھ ساتھ عسکری تربیت بھی دی جاتی - سلطان ارخان خود ان کی تربیت کا ذمہ دار تھا - کئی ہزار عیسائی بچے اس کی تربیت میں تھے - یہ نو عمر بچے چند سالوں کی تربیت کے بعد بعد شاہی فوج کا حصہ بنے - اور سلطان کے محافظ کے طور پر فوج میں شامل کئے گئے - یہ فوج" ینگ چر ی " کہلائی - اس کا نتیجہ یہ نکلا کہ سلطان کے حسن و سلوک سے متاثر ہوکر بے شمار عیسائی خاندان اسلام کے قریب آئے اور جوق در جوق مسلمان ہونے لگے - آج کی عیسائی دنیا اس اقدام کو اور ینگ چری فوج کو ایک ظالمانہ اقدام ثابت کرنے پر تلی ہوئی ہے - جبکہ حقیقت اس کے برخلاف ہے - ینگ چر ی فوج جس شان و شوکت کے ساتھ رہتی اور سلطان کی منظور نظر تھی ، اس کو دیکھ کر عیسائی خاندان از خود یہ تمنا کرنے لگے تھے کہ ان کی اولاد بھی سلطان کی تربیت میں آجائے - کیونکہ سلطان کی تربیت میں آجانے کے بعد ان کے بچے ہر قسم کے آزار سے محفوظ ہوجاتے - ان کی طرف کوئی آنکھ اٹھا کر نہیں دیکھتا - عالم یہ ہوتا کہ سالانہ بھرتی کے مواقعوں پر ہزاروں عیسائی بچے تعداد پوری ہونے پر واپس بھیج دیئے جاتے - ینگ چری فوج اس زمانے کی جدید ترین فوج تھی - جو اس وقت کے ا عتبار سے جدید اسلحہ سے لیس تھی - وزیر اعظم علا الدین نے انتظامی معاملات میں بھی خوب اصلاحات متعارف کروائیں - اس نے ان قزاق اور جنگجو قبیلوں کے نوجوانوں کو بھی سلطنت میں اہم کاموں پر لگا دیا جن کو قزاقی اور لوٹ مار کے علاوہ کوئی کام نہیں آتا تھا - علا الدین نے ان جوانوں کو مجتمع کرکے ان کے لئے ایک نظام تشکیل دیا کہ ان پر مشتمل پلٹنیں بنا ڈالیں - کہ جب بھی عثمانی سلطنت پر بیرونی حملہ آور حملہ کریں یہ پلٹنین اپنی فوج کی مدد کریں گی - اور مزید یہ کہ یہ پلاٹون اور دستے دشمن کے سرحدی علاقوں میں اندر تک گھس کر لوٹ مار اور افرا تفری کا سامان پیدا کریں گی - ماہانہ بنیاد پر ان کا وظیفہ قائم تھا اور اگر ان کی جانب سے کوئی شکایت آتی تو سخت ترین سزا دی جاتی - ارخان کے بھائی وزیر اعظم علا الدین کی شاندار حکمت عملی کے سبب ممکن ہوا کہ سلطان ارخان نے اپنی تمام توجہ نہایت یکسوئی کے ساتھ عیسائی علاقوں میں فتوحات پر مرکوز رکھیں اور داخلی اور اندرونی محاذ علا الدین نے سنبھالا ہوا تھا - 1344 عیسوی میں ایشیائے کوچک کو فتح کے بعد قیصر قسطنطنیہ کنٹا کو زس نے سلطان ارخان کو ایشیا ئے کوچک کا سلطان اعظم تسلیم کرنے میں ایک منٹ کی دیر نہیں لگائی - (یہ وہی قیصر تھا جس نے اپنے سے پہلے قیصر جان پلا لوگس کو اندرونی ساز باز کرکے اقتدار سے محروم کردیا تھا -اس نے کم و بیش پچاس سال قسطنطنیہ پر قیصری کی - اس کی وفات کے بعد بھی دو اور حکمران قیصر قسطنطنیہ بنے مگر 1453 عیسوی میں بازنطینی عیسا ئی سلطنت کا سورج سلطان محمد فا تح کے ہاتھوں غروب ہوا - جس کی کچھ تفصیل پچھلے ابواب میں آچکی ہے ) قیصر قسطنطنیہ کنٹا کو زس نے مزید یہ کیا کہ ترکوں کی دل جوئی کی خا طر سلطان کو اپنی حسین و جمیل جوان بیٹی تھیو ڈورا کی شادی کا پیغام بھیج دیا - قیصر کنٹا کو زس کے ذہن میں ہوگا کہ اسطرح یورپ کے بقیہ عیسائی علاقے سلطان کی فتوحات سے محفوظ ہو سکتے ہیں - سلطان بھی قیصر کنٹا کو زس کی اس خواہش سے بے خبر نہیں تھا پھر بھی اس نے مفتوح قیصر کی خواہش کا احترام کرتے ہوئے دھوم دھا م کے ساتھ خود قسطنطنیہ گیا اور تھیو ڈورا کو اپنے نکاح میں لیا اور حرم شاہی کا حصہ بنایا - اس نکاح کے بعد قیصر کنٹا کو زس کو اطمینان تھا کہ اب سلطان اور ترک ہمارے بچے کچے علاقوں پر حملہ نہیں کریں گے ، مگر سات آٹھ سالوں میں قدرت نے عجب صورتحال سے مسلمانوں کی غیبی نصرت کے اسباب فراہم کردئیے - حالات کچھ یوں بنے کہ ایک طرف عثمانی بحری قوت اپنی استعداد میں اضافہ کرتی جارہی تھی - اس کے مقابلے پر جینوا اور وینس کی بحری طاقتیں اپنے وقت کی بہت عظیم قوت کے طور پر تسلیم کی جاتی تھیں - ان دونوں طاقتوں نے مل کر بحیرۂ روم پر اپنا تسلط برقرار رکھا ہوا تھا - جینوا جغرافیائی ا عتبار سے قسطنطنیہ کے مقبوضہ علاقوں سے متصل تھا ، جس وجہ سے قیصر کو جینوا سے پریشانی تھی - اور وہ وینس والوں سےزیادہ مطمئن تھا - ایسے میں بحیرہ روم کی راہداری کے مسئلے پر جینوا اور وینس کے درمیان لڑائی چھڑ گئی - قیصر وینس والوں کی کامیابی کا متمنی تھا - سلطان ارخان اس مخاصمت کو دیکھ رہا تھا - اس نے اپنی ہمدردی جینوا والوں کے پلڑے میں ڈال دی - نتیجہ یہ نکلا کہ جینوا بھی سلطان کے قریب آگیا - یہی وہ موقعہ تھا جب آبنائے باسفورس میں ان دو قوتوں کے مابین جنگ چھڑ گئی - جس جگہ جنگ کا محاذ گرم تھا اس کے سا حلی علاقوں پر سلطان کا بیٹا سلمان خان بطور عامل و گورنر تعینات تھا - سلمان خان نے اس موقع کا فائدہ اٹھاتے ہوئے ایک جنگی کشتی میں چالیس سپاہیوں کو ساتھ لیکر درہ دانیال عبور کرکے سپاہیوں کو پار اتار دیا -اور ایک اہم جنگی قلعے کو جو وینس والوں کے لئے بہت اہم تھا فتح کر لیا - قلعے کے فتح ہونے کی خبر سن کر ہزاروں ترک سپاہی اپنے شہزادے سلمان کی مدد کے لئے درہ دانیال کے پار یورپی ساحل پر لنگر انداز ہوگئے - یہ حالات قیصر کے لئے سخت تکلیف دہ تھے - ابھی سلطان ارخان شاہی پیغام رساں کو ہدایات لکھوا رہا تھا کہ" سلمان تم ان سے رقم لیکر قلعہ ان کے حوالے کردو " ، مگر اسی اثناء میں ساحلی شہر گیلی پولی جہاں یہ قلعہ تھا سخت ترین زلزلہ آیا - مقامی لوگ اس زلزلے سے سخت پریشا ن ہوئے اور شہزادے سلمان کو خدا کی طرف سے بھیجا ہوا نمائندہ سمجھنے پر مجبور ہوگئے - قلعے کی مضبوط فصیل زلزلے کی شدت سے پلک چھپکتے زمین پر آ گری - اور یہ شہر والوں کے لئے نہایت برا شگون تھا - شہزادہ سلمان اور اس کے سپاہیوں نے از سر نو قلعے کی فصیلوں کو تعمیر کیا اور اس کی مرمت کروائی اس کے بعد مزید ترک افواج بلا کر مستقل چوکی کی شکل دے دی - گیلی پولی پر یہ قبضہ کلیتا تائید ایزدی ثابت ہوا - اور گیلی پولی کی فتح سے وینس والوں کی یلغار کا اندیشہ بھی جاتا رہا - جوانی میں ہی سلمان کا انتقال اس طرح ہوا کہ ایک دن سلمان گھوڑے پر سوار شکار کی نیت سے نکلا ، اور گھوڑے کی پشت سے گر کر شدید زخمی ہوگیا - چند دن بعد زخموں کی تاب نہ لاتے ہوئے انتقال کرگیا - سلطان ارخان نے اس کی لاش بروصہ منگوانے کے بجائے درہ دانیال کے قلعے کی دیوار کے ساتھ ہی دفن کروائی تاکہ یورپ والوں کے ذہن ھمیشہ یہ بات تازہ رہے کہ یہ مسلمان ترکوں کا فتح کیا ہوا علاقہ ہے - سلمان خان کی وفات کے بعد چھوٹا بیٹا مراد خان اول ولی عہد بنا - سلطان ارخان کی وفات کے بعد جسیے ہی مراد خان تخت نشین ہوا اس وقت قرمان میں سلجوقی شہزادوں نے بغاوت کرڈالی - مراد خان نے اپنی توجہ ان بغاوتوں کو فرو کرنے میں صرف کیں - اور زیادہ تر وقت ایشا ئے کوچک کے مشرقی علاقوں میں گزارا - مگر اس کے ذہن سے یورپ کو زیر نگین کرنے کا خیال کبھی بھی محو نہیں ہوا - نتیجہ یہ نکلا کا اندرونی سلجوقی بغاوتوں کو فرو کرنے کے بعد اس نے اپنی افواج کو یورپ کے ساحلوں پر حملہ کرنے کا حکم دیا اور آنا فانا یہ ترک فوجیں یورپ کے ساحلوں پر لنگر انداز ہونا شروع ہوئیں - سب سے پہلے ایڈ رنویا پل ( اورنا ) فتح ہوا - یہ سلطنت کا دارلخلافہ قرار پایا - ایڈ رنویا پر قبضہ ہونے کی دیر تھی کہ یورپ میں ھلچل مچ گئی - با گیریا ( موجودہ بلغاریہ ) اور سردیا ( سربیا ) والوں کو اپنی سلطنتوں کی سلامتی فکر لاحق ہوگئی -